Det er ifølge statsministeren vigtigere at bruge pengene på velfærd, grøn omstilling og offentlige myndigheder.

I en Facebook-video siger statsminister Mette Frederiksen onsdag aften, at regeringen vil afblæse skattelettelsen på arbejdsgiverbetalt mobiltelefon.

- Den tidligere regering planlagde en skattelettelse til dem, der får deres mobiltelefon betalt af deres arbejdsgiver. Dén skattelettelse, den kommer vi til at aflyse, siger hun i videoen.

Velfærd først! Det Danmark tror jeg på. Posted by Mette Frederiksen on Wednesday, September 25, 2019

Skattelettelsen skulle efter planen være trådt i kraft fra 2020, og ville koste statskassen omkring 600 millioner kroner.

Udmeldingen kommer dagen før, at regeringen løfter sløret for dele af finansieringen af sit nye finanslovsforslag ' Velfærd først.' Det endelige forslag forventes offentliggjort 2. oktober.

- Det er ikke, fordi vi ikke under danskerne en skattelettelse, men der er noget, der er vigtigere. For os er det velfærd, en grøn fremtid, og så skal vi genopbygge skat og politiet, siger hun.

Hvad er finansloven? Finansloven er den danske stats budget. Loven fastslår, hvor mange penge der skal bruges, hvad de skal bruges på, og hvor de skal komme fra. Finanslovsforslaget for det kommende år fremsættes og forhandles i efteråret og frem mod jul. I løbet af november bliver den endelige finanslovsaftale for næste år normalt indgået. Det sker efter intensive politiske forhandlinger mellem partierne. Når finanslovsaftalen er faldet på plads, vedtager Folketinget den endelige finanslov ved en afstemning i Folketingssalen. Afstemningen foregår normalt i december. Kilde: Finansministeriet

Støttepartier sigter efter grøn finanslov

Flere støttepartier har allerede gjort deres krav og forslag til den kommende finanslov kendt. Både Enhedslisten, SF og Radikale Venstre sigter ligesom Socialdemokratiet efter klimapolitiske tiltag finansieret gennem skatter og afgifter.

Herunder kan du danne dig et overblik over, hvad regeringens støttepartier vil kæmpe for ved forhandlingsbordet.